khistorydata/jeongjo-sjw-relations huggingface dataset:
정조 23년 · 목
義禁府啓言尙州前營將李烷口招以爲鎭營例有驛馬立待之規而今三月渠以葛峴西峴防路處摘奸往來時所騎疲劣幾不免顚仆之患故果以警飭之意驛吏金光才決棍六度同月念後又有數十里往還之行中路遇暴雨隨行驛子例待雨具而該驛所來雨衣新油未乾衣服被汚故招致驛吏則光才又待令決棍七度四月念後天安居羅生稱名人適到衙中傳言驛卒輩以鎭營退馬事稱冤狼籍云翌日羅生又往驛村近處孟生家而還又盛道驛卒稱冤之事故採其言根則聞於金光才云此說話不可不曉然卞破於衆目所視故四月二十四日諸將官試射時招致驛吏問以退斥驛馬自是察訪之事鎭營無所干涉而汝等多發怨語云使之從實直告則光才招內果無呼冤之事云光才之兄驗石招內日前隣居孟哥兩班招之故往見則孟哥以爲若給錢百兩則事皆無弊云渠極怪駭答以勿爲此言而還云故卽招羅生責其索賂之事而卽爲逐送又聞金完世十一兩錢納賂營衙之說使光才面質完世則光才給於完世丁寧而完世則稱以貸用而五兩則卽爲還報六兩則姑未準報云故渠切憤完世之外張虛威暗索請囑之計以從後更査嚴處之意分付出送矣數日後金光才自縊之說及聞矣臺啓雖曰加棍督立而光才被棍在於三月念後自縊在於四月二十六日其致縊豈由於不勝杖道啓雖曰法外威喝而此不過欲尋行賂根因有所査問則有何威喝之事此莫非渠居官無狀之罪云旣有捧口招以聞之命請上裁敎以道臣豈或泛忽査啓則焉敢分疏乎但於日期有相左處關問該道知來更爲捧口招以聞
정조 23년 · 강
禁推吏曹參判李祖承以李翊模爲參議前望也尋放祖承使之行政
정조 23년 · 목
開政有命祖承違召因政院更請牌招啓辭敎以一番特敎問備皆欲違牌則若遭臺評請推何以處義如許事體前所未見禁推傳旨捧入參議未差之代前望單子入之待下批牌招開政○義禁府以李祖承係是卿宰禁推待批下捧供啓稟敎以亦可謂飭已施爲先放送使之行政第欲觀之當有所處分矣
정조 23년 · 목
以李貞運爲副應敎高宅謙爲校理趙得永爲修撰
정조 23년 · 강
召見黃海水使申大觀于誠正閣
정조 23년 · 목
承旨洪義浩啓言修撰曺允遂牌不進罷職傳旨未下而銓曹移擬於校理受點昨又違牌踏下矣當該不察之銓堂不可無警請推考敎曰銓官之做錯可謂愈往愈甚爲先從重推考
정조 23년 · 강
以李得臣爲藥房提調前望也
정조 23년 · 강
遞應敎尹序東副應敎李貞運校理金銑副校理韓用鐸修撰尹命烈副修撰朴鍾淳
정조 23년 · 목
序東銑在外貞運用鐸命烈鍾淳有情勢也
정조 23년 · 강
遞承旨閔台爀尹光顔徐英輔崔獻重
정조 23년 · 목
台爀有身病光顔奉命在外獻重未肅拜也
정조 23년 · 강
遞吏曹參議李翊模
정조 23년 · 강
推大司諫金翰東獻納李垿正言尹涵遞差正言任㸁
정조 23년 · 목
因翰東等牌不進罷職傳旨敎以只推至於正言任㸁承宣之所不聞知者難責於鄕居者姑未決折來頭賓對當問于大臣而職名之仍帶非所可論爲先以遞差傳旨捧入
정조 23년 · 강
命靑山縣監權載大一司除署經
정조 23년 · 목
敎以未下直守令一司除署經
정조 23년 · 강
命以金羲淳擬承宣望
정조 23년 · 목
敎曰新資兩人中金羲淳尙未擬入於承宣之望今日政見窠擬入事分付
정조 23년 · 강
開拆京畿殿最啓本命道臣推考
정조 23년 · 목
永宗僉使李周爀海戶受弊鎭民何辜下以海戶蘇弊鎭民無怨上改下○政院啓言卽伏見京畿監司徐鼎修狀啓今春夏等褒貶啓本則守令無一人居中居下殊無嚴明殿最之意請推考警責允之
정조 23년 · 목
以李晩秀李義鳳朴奎淳金羲淳爲承旨金祖淳爲吏曹參議尹羽烈爲執義嚴思彦爲正言金近淳曺錫中爲副校理金熙周爲修撰金載瓉爲左參贊李益運爲工曹參判
정조 23년 · 목
承文院啓言凡於使行回還時或有自該曹擧行之事則預先移文於本院到慕華館後例以細儀仗鼓吹陪進矣今番則旣有詔書齎來之事而尙不移文稽忽莫甚進香副使金履翼請爲先從重推考允之
정조 23년 · 강
命秋曹囚金器完換定正犯依曹讞施行
정조 23년 · 목
刑曹啓言御寶僞造罪人金器完加刑更推則寶印之雕刻敎帖之潛賣箇箇直招之外與朴昌郁同情之前渠獨作奸者至於十餘張之多而亦皆輸款依例決案取招後稟處朴昌郁正犯斯得則自歸隨從之科請考律重勘敎以年久之後換定正犯雖似重難而犯罪先後不得自隱則獄無兩犯不可不歸一依卿等議施行
정조 23년 · 강
命秋曹囚文啓章結案取招
정조 23년 · 목
刑曹啓言殺獄罪人文啓章加刑更推反覆究覈則踢殺洪守琦節次箇箇遲晩納招請依例結案取招後稟處允之
정조 23년 · 강
命秋曹囚張召史嚴訊究覈
정조 23년 · 목
刑曹啓言罪人張召史如前更推則刺殺金修千情節皆已直陳償命一款無容更議而女人性本荏弱如許凶悖之擧有難獨自辦得其間必有委折請加刑得情敎以除尋常嚴訊究覈斯於斯速輸款
정조 23년 · 강
命秋享時永寧殿殿司令趙鎭煩推考承旨沈象奎重推協律郞拿處
정조 23년 · 강
推京畿水使柳孝源
정조 23년 · 목
政院啓言卽伏見京畿水使柳孝源褒貶啓本則邊將無一人居中居下殊無嚴明殿最之意請推考允之
정조 23년 · 강
命專經文臣殿講待生涼更稟輪對官當次人受點後日次來待
정조 23년 · 목
政院以來十一日殿講及輪對日次啓稟有是命
정조 23년 · 강
命七夕製念前後更稟
정조 23년 · 목
成均館啓言今七月初七日儒生上旬輪次當爲設行而大提學未差限內不得爲之敎以念前後更稟
정조 23년 · 강
遞承旨金羲淳以鄭煥猷代之前望也
정조 23년 · 강
遞承旨李晩秀鄭煥猷以閔台爀李謙彬代之竝前望也
정조 23년 · 목
政院啓言新除授承旨鄭煥猷資是嘉義都承旨李晩秀乃是嘉善座次有違格例何以爲之乎敎以幷許遞前望單子入之待下批牌招察任
정조 23년 · 강
藝文提學李秉鼎疏陳情病乞遞仍請李謙彬拔去承宣望賜批
정조 23년 · 목
疏略曰臣畸人耳詞院淸銜更何擬議而今玆敎文代撰之命又何爲而及於臣也噫臣之矢心而自畵者卽淸要之官而若論淸要文任爲最則是任也雖曰臣屢試蔑效之地在今日便作匪分永謝之職其何可視以宿硏冒沒趨承使前後積誠之血懇都歸於餙辭欺天之科哉乞遞臣本兼之任仍令選部刊臣姓名於淸要諸望臣職忝經筵雖未嘗冒肅而有一言可以仰陳者昨政承宣望之添入也李謙彬之亦在其中此何事也謙彬悖跡直是偉簡之暗嗾而陰慘叵測思之悲憤尙逭典章已失太寬而今忽擬於近密殆若平常無故者然臣恐義理隄防從此蕩然壞盡而凶孼醜類其將次第覬覦如是而國何以爲國乎乞命拔去俾王綱嚴而民志定焉批以何可拈出姓名於旣復望之後乎卿其勿辭行公
정조 23년 · 강
大司諫金翰東疏陳病狀乞遞仍請前正言任㸁施以刊改之典前校理朴吉源亟施竄配之典議諡參會諸臣竝施譴罷之典賜批
정조 23년 · 목
疏略曰臣於前年待罪本職時略及北使事而大爲重臣所怒斥旨意深緊等語不但出於情外疑之以侵及未嘗期望等句不但顯有譏意反加之輕侮若料如是臣之所言便覺多事今不必更爲分疏而臣雖無似其職則重豈可受人嘲侮而冒據淸朝之重任哉日昨正言任㸁之疏還收大槪卽賜出給臣未知其所言之爲何事而第以傳敎中二字而觀之其冒犯受敎槪可揣知嗚呼此何等大義理關係處而到今百年之後尋常提及實是無嚴之至者況又先大王臨門飭敎懇惻嚴重其後四十餘年之間無敢更有說到者則渠是何人乃敢若是雖是急於構人畢竟歸於故犯豈可諉以鄕曲之無知而不顧關係之至重乎臣謂前正言任㸁原疏亟賜頒下使中外之人曉然知其所犯之由爲先施以刊改之典宜矣抑臣於向日事竊有長吁却顧而按抑不得者卽前校理朴吉源疏中語是已初於會座之時突入擅斷徒濟已私已失議諡之體伊后對卞之章尤極駭悖迺曰故相之爲忠惟沈奎魯一人知之嘻噫此何言也故相臣文肅公蔡濟恭之平生秉執自是撑天地亘宇宙而泯滅他不得環東土含生之倫少有知識者孰不知其爲忠而獨吉源輩不知耳此而不知其可曰今日之臣子乎彼雖無知尙具彝天豈敢爲此而見聞所濡罔念義理之重傾軋成習不顧忠逆之分縱恣無忌乃至於此若此不已則朝象無可靖之日世道無可鎭之望是豈細故也哉臣謂前校理朴吉源亟施竄配之典雖以會座諸臣言之視若尋常初無一言論卞致使莫重議諡有此末後紛紜此亦不可置而勿論臣謂參會諸臣竝施譴罷之典宜矣批以任㸁疏以違禁自在不捧中何以推來頒下乎不審之罪固有之刊改事依施朴吉源事其疏設有不擇語處其罪豈至於竄配乎此則爾言亦不免阿於私況吉源已經處分則尤豈可一事再勘乎參會諸臣事勿論沈奎魯朴吉源及他餘人苟能善爲則若是乎譴罷事依施
정조 23년 · 강
吏曹參判李祖承疏陳祖母病乞遞批許救護
정조 23년 · 강
判尹李得臣疏陳情病乞遞賜例批
정조 23년 · 목
疏略曰臣三載藩寄一味尸素向者繡啓出而臣之溺職之罪尤無所逃矣蓋其所論諸倅之罪莫非臣之罪也最是春初恩綸何等懇惻而不善對揚致使赴賑之民不免捐瘠之患者德意未究鈇鉞猶輕至若災結一事臣雖萬萬無狀豈忍以朝家劃下之災爲頑私厚薄之計哉特以邑報之精濫或異災形之淺深不同酌量分排之際加減多寡勢所難免今若混稱以分俵之不均則臣亦不能自信其無差人之爲言亦何以卞明哉果使臣誠信素孚於郡邑威望見憚於吏民則豈令此等之目至登按廉之啓乎一則臣罪二則臣罪縱荷曲保之私置諸不問之科而忸恧屛伏歷日自訟乞遞臣所帶之職以安私分焉
정조 23년 · 강
司諫李萬榮疏陳有事先壟乞治擅行之罪仍請平山府使徐潤載亟施譴罷之典賜批
정조 23년 · 목
疏略曰海西之平山自是孔道劇邑素稱難治該府使徐潤載旣乏資歷且甚昏庸莅任以後專不事事今春支勅朝飭何如而一任奸猾貽害平民外邑簽丁例在農隙而非時査括擾及緣畝一境之民惟願速去臣於西邑遞歸之日不但耳之於道路近日西來消息亦甚喧藉不可使如此之人久置字牧之列臣謂該府使徐潤載亟施譴罷之典斷不可已矣批以徐潤載事不可譴罷而止令該府拿問嚴勘飭敎另擇而不職如許近於官案中懸註差送之銓官姓名蓋欲用薦主坐律之法典也申明之敎不出於文蹟該曹該府必當眩於擧行令該房一番出擧條知委俾載受敎係是申式之前潤載擬望銓官爲先從重推考爾其勿辭察職
정조 23년 · 강
遞承旨李謙彬以李尙度代之前望也
정조 23년 · 목
敎曰藝提疏後宜使一伸未肅拜承旨李謙彬許遞前望單子入之待下批牌招察任
정조 23년 · 강
命前應敎朴吉源前校理沈奎魯等罷職傳旨付標仍命吉源以外補施行
정조 23년 · 목
因前應敎朴吉源副應敎尹序東校理沈奎魯修撰李貞運罷職傳旨敎以更思朴吉源沈奎魯已經勘罷無異於一事再勘此傳旨付標吉源仍以外補施行無敢跬步離官事嚴飭
정조 23년 · 강
命平山府使之代口傳擇差
정조 23년 · 목
義禁府啓言平山府使徐潤載以兼營將守令時在任所云請發遣府書吏差兼官交代後拿來允之敎以其代該曹以分明勝於前倅者口傳另擇差出待下批下送後拿來
정조 23년 · 강
命戶曹參判金達淳拿處仍飭此後諸臣掃墳時出告反面之式
정조 23년 · 목
備邊司啓言戶曹參判金達淳疏請掃墳而不爲下直肅拜私自往來云旣非徑尋鄕路則其在國體不可以出疆之不遠置而不論請令該府拿問處之允之敎以道伯使臣之非歷省而不爲出告反面之應行格式者亦由於近來擺脫放縱所致必非此宰臣首犯而旣往某某何必追査此後則申復常規無替故事之意嚴飭
정조 23년 · 강
以朴宗和爲平山府使口傳也
정조 23년 · 강
命德浦僉使安鎭福中考施行
정조 23년 · 목
兵曹啓言拆見京畿水使柳孝源褒貶啓本則德浦僉使安鎭福以何責昧例益勉撫卒爲目則宜置中考而置諸上考殊無嚴明殿最之意請該帥臣推考德浦僉使安鎭福中考施行允之
정조 23년 · 강
修撰趙得永疏請還收前正言任㸁刊改之命大司諫金翰東反施刊削之典命原疏還給
정조 23년 · 목
疏略曰卽伏見大司諫金翰東疏批下者有前正言任㸁刊改事依施之命臣未知任㸁疏中遣辭之何如而毋論言之深淺事之輕重新進風稜可奬不可折雖有冒禁之言不過是不知中出來承宣之出入近密者尙且昧然彼新入臺地之任㸁安能知之責之以不審容或無怪勘之以刊改豈不太甚藉使㸁雖有過於此之言在聖朝翕受來諫之德宜賜包容不加摧折矧玆特命鞶褫已經勘處則職居僚臺者敢懷挾雜之心反售搏擊之擧其所擬律太不襯着臣竊恐淸朝敢言之風從此益消沮矣伏乞前正言任㸁刊改之命亟賜收還大司諫金翰東反施刊削之典敎以爻象不佳固非一端四時行焉由於不言近予體而行令則甚矣逐波如漚者迷不知津弩劍非爲鼷蠅之具而酬應則有煩疏宜還給今之時非渠從祖輩當銓行政時風習今時自有一副當修道之謂敎之規模其所不能宣揚之責當問諸阿誰
정조 23년 · 강
飭藝文提學李秉鼎催促肅命尋命許遞
정조 23년 · 목
政院啓言藝文提學李秉鼎疏批已下敎文製進一時爲急請卽牌招敎以疏批不許由更卽牌招使之卽爲撰進秉鼎又違召因推考傳旨敎以勿施前牌催促使之卽爲出肅製進○政院啓言藝文提學李秉鼎飭敎之下謂有身病來詣闕外屢度催促終不承膺事體所在極爲未安請推考敎以此啓辭勿施煩稟承旨推考爲一文任致煩酬應寧有似此國綱乎又啓言俄下飭敎何等截嚴而藝文提學李秉鼎謂有情病無意承膺莫重命牌將至經宿之境請從重推考敎以許遞
정조 23년 · 강
改差副使金達淳命政官問于大臣以可合人擬入
정조 23년 · 목
敎曰似聞今日爲封裹云而副使就理雖輕囚名以拿處之後徒流安置充軍奪告身下至解見任別敍不知當勘於何律銓曹不能檢擬家人不敢從官者若勘以公罪與分揀白放等處分皆屬於特典異數難以議到於取必也副使事固襲謬亦微眚而在囚未決勘則與重罪一也都堂之會副使不進尙無一辭可否設有未備員擧行之前例此則與目下未照律事面判異認若將放送於億不拘不備失於易由前由後殊未知其妥當也勢將替行都堂之事副使金達淳今姑改差出疆當頭以必可合之人政官問于大臣擬入待下批使之進參
정조 23년 · 강
遞承旨李義鳳以徐英輔代之前望也
정조 23년 · 목
義鳳不爲仕進也
정조 23년 · 강
命承旨李尙度下批勿施遞承旨閔台爀尹光普以李冕膺洪聖淵李祉永代之竝前望也
정조 23년 · 목
政院啓言新除授承旨李尙度以前任昌原府使方在解由未出中何以爲之乎敎以勿施考覈承旨當爲備員嫌不進及方物封裹進去承旨許遞前望單子入之待下批牌招
정조 23년 · 강
仍任兵曹參議朴奎淳以兪漢寧爲承旨前望也
정조 23년 · 목
因考覈承旨望筒敎以院中只有右承旨右副承旨而右副年滿六十表咨文正副本難以考覈承旨朴奎淳兵曹參議仍任前望單子入之待下批牌招待其備員望筒更爲修正以入
정조 23년 · 강
遞吏曹參議金祖淳
정조 23년 · 목
政院啓言吏曹參議金祖淳除拜後過三日不爲出肅請從重推考仍卽牌招敎以聞有實病許遞
정조 23년 · 강
命進賀兼謝恩正使趙尙鎭判府事單付
정조 23년 · 목
備邊司啓言進賀兼謝恩使拜表只隔數日正使趙尙鎭依近例判中樞府事單付今日政擧行之意請分付該曹允之
정조 23년 · 강
命時囚金達淳罷職放送
정조 23년 · 목
因達淳囚單敎以近來呈單辭陛之人爲入來肅拜者甚罕此囚事亦類此不足獨責而古今雖異其號則不輕推邇事之義用遠事之地故出曰請告還稱反面聖人之敎人學詩先言於此而重言使乎之不辱君命則公罪從他公罪常格豈可闊狹罷職放送
정조 23년 · 강
命咨文製述官咸增文汰拿當該提調洪良浩罷職
정조 23년 · 목
承文院啓言今此使行上諭回咨不能致愼臨時改撰未免擧行之窘束請當該製述官爲先汰去令該府拿問勘處當該提調罷職允之
정조 23년 · 강
召見承文院公事提調李晩秀于重熙堂
정조 23년 · 강
命吏曹參判李祖承牌招開政
정조 23년 · 목
政院啓言政官牌招開政事命下矣參判李祖承所當牌招而由限在於明日何以爲之乎敎以先開政後救護
정조 23년 · 강
命吏曹判書金文淳從速行公
정조 23년 · 목
因參判獨政啓辭敎以判堂受由亦旣多日使之從速行公
정조 23년 · 강
有政吏曹參判李祖承兵曹判書李在學進
정조 23년 · 목
以洪彦燮爲掌令李翊模爲禮曹參議徐邁修爲知事李集斗朴載淳姜彛正爲副總管金宅基爲高山里僉使
정조 23년 · 강
以徐瀅修爲進賀兼謝恩副使中批陞資也
정조 23년 · 목
以進賀兼謝恩副使望箇敎以寧邊府使徐瀅修爲副使出待安州牧與上使偕往事下諭封裹旣爲之云而査對則上使體重承文提調替行事言于都堂
정조 23년 · 목
以申大偀爲寧邊府使
정조 23년 · 강
命寧邊府使申大偀除朝辭直至關西地方從便交龜
정조 23년 · 목
敎曰寧邊府使申大偀除朝辭直至關西地方從便交龜前任黃海水使時所佩密符下去標信宣傳官處齎傳事下諭時水使如未下去印信兵符與齎來密符同爲準受留營待新水使傳授後密符齎來事分付宣傳官處
정조 23년 · 목
兵曹啓言新除授北評事金履載偏母年今六十一素抱貞疾近又添劇實無離捨遠赴之望呈狀乞遞情理旣如此則不可强令赴任請改差允之
정조 23년 · 강
司僕寺以耽羅後運馬匹數爻啓
정조 23년 · 목
該寺啓言濟州出來後運年例進上馬八匹三名日進上馬六十匹凶咎駑駘馬二十匹合八十八匹內一匹船中故失一匹到中路故失實納馬八十六匹
정조 23년 · 강
遞承旨洪聖淵李祉永以姜彛正金羲淳代之竝前望也
정조 23년 · 목
因考覈承旨望筒敎以嫌不進及年限已過承旨許遞前望單子入之
정조 23년 · 강
禁推持平尹行逵尋分揀
정조 23년 · 목
政院啓言持平尹行逵下諭後過限不上來依定式遞差傳旨及禁推傳旨捧入○因囚單敎以分揀放送
정조 23년 · 강
分揀吏文學官咸增文拿處
정조 23년 · 강
命持平李廷璞疏中各邑還餉塵土空殼留庫事姑待繡衣按廉備郞摘奸時反閱隨現重勘營閫耗穀山沿互換事如有襲謬犯科者施以當勘之律草野人才收用事飭掌銓之臣留心採訪
정조 23년 · 목
備局啓言持平李廷璞上疏有回啓稟處之命矣觀此疏本還餉事則輪回分留用舊蓄新自是經法而一任吏鄕之反弄甚或以塵土空殼長作留庫永不改色云者誠極可駭爲邑倅者必知此等違法之終當抵罪則何敢不卽釐正以貽小民無窮之害道臣亦豈可一向掩置不爲摘發乎臺疏旣無指的關飭徒損事面姑待繡衣按廉備郞摘奸時使之着意反閱隨現重勘營閫耗穀事則山沿互換之弊年來申禁不啻截嚴道臣帥臣似不敢容易違越而疏中所陳亦不明言其令前令後且觀來頭裒益之成効如有襲謬犯科者施以當勘之律用人事則年限有制薦法貴嚴苟非精力之特異才器之超出者決不可輕議闊挾全沒防範置之搜訪人才有國先務前後聖敎惓惓於此無論道狀繡啓凡有薦剡靡不甄錄而草野遺逸尙或不能無人則延攬蒐羅固是不可已之擧雖不必別立科條使之人人薦進而先令掌銓之臣益思對揚之道以爲留心採訪隨才收用之地允之
정조 23년 · 강
御便殿親傳神德王后私第舊基碑面
정조 23년 · 목
敎曰聖后私第舊基碑面奉詣時當於便殿親傳該房知悉○具翼善冠袞龍袍出詣版位親傳碑文于陪進閣臣原任直閣金祖淳安于龍亭奉出時祗迎
정조 23년 · 강
遣承旨詣明陵弘陵曲墻修改處奉審局內
정조 23년 · 강
遣禮房承旨詣宗廟永寧殿奉審摘奸
정조 23년 · 강
行藥院入診及次對于便殿都提調李秉模提調金文淳副提調李集斗
정조 23년 · 강
神德王后私第舊基碑印本命秩高守令陪進祗迎親受依咸興溫陽碑本印進時例
정조 23년 · 목
敎曰聖后私第舊基所奉碑面印本別定秩高守令或地方官陪進而祗迎後親受依咸興溫陽碑本印進時例爲之該房與內閣使之知悉擧行
정조 23년 · 강
命元子師傅宋煥箕諭善李城輔上來事下諭
정조 23년 · 목
敎曰新涼已生在外山林當招徠使之上來出入講席而在京兩諭善近因本兼職務之連日赴公姑難如式仕進在近畿諭善先爲上來在懷德山林則亦卽上來事竝爲下諭於兩山林處該房知悉成送有旨
정조 23년 · 강
命舟橋都廳李文喆施賞都監官三營中收用
정조 23년 · 목
敎曰舟橋之四日半造成可謂設施後初有都廳內下弓子一張賜給都監官三營門中收用事分付
정조 23년 · 강
重推谷城縣監金熙采仍命該縣稅穀依前納于漕倉
정조 23년 · 목
左議政李秉模啓言頃伏奉谷城縣監金熙采上疏批旨該縣稅穀移捧樂安海倉以爲試可事行會矣卽見全羅監司趙宗鉉所報則枚擧該縣監牒呈以爲稅穀無論元納雜費漕倉則一夫所納爲四石一斗零海倉則一夫所納爲四石十二斗零此非他實由於漕倉所無之浮價乃付於海倉雜費之致也若當移捧則勢將添徵於民結當初移納之計蓋出於爲民之意而初以程途之取近衆民咸願今以雜費之倍重民反不願疏論報辭雖有前後之逕庭民情物議實係利害之趨避今若移捧於海倉則浮價船價較諸漕倉雜費每夫加納爲十一斗零民情旣不願邑報又如此依前還屬事合便宜爲辭矣海倉程途差近之利反有雜費添徵之弊愚民之始願終不願由於所費多少之曾未詳知固不足責而至於該倅所當先探其增減明知其利病然後始敢疏陳而今乃前後矛盾有若向來慈山倅之爲其在國體不可不論勘而聖念每軫數遞姑先從重推考使之隨事蘇捄以贖前愆稅穀則依前納于漕倉之意請分付從之
정조 23년 · 강
命今年節行方物依例以三起磨鍊
정조 23년 · 목
左議政李秉模啓言昨年節使行三節方物雖已移準於二十七月之後今年節行之空手入去事涉如何依例以三起磨鍊之意請分付該院該曹從之
정조 23년 · 강
命慶尙監司申耆施以越俸之典星州牧使李敬魯罷職
정조 23년 · 목
左議政李秉模啓言該道受由上京守令方自廟堂嚴飭下送而其中星州牧使李敬魯向以鐵山事就理蒙放尙此曠官申飭之後亦不卽發事極可駭爲先罷職請令該曹擇差下送從之敎以守令曠官事近來何等提飭則幾朔空務而不卽催耕還任又不狀請下送給由胡大事而以此屢煩飭敎萬萬駭然先從現發之嶺伯施以越俸之典令該曹申加嚴飭
정조 23년 · 강
命卿宰武臣閫帥奪告身以下待點下敍用侍從堂上堂下罷散人亦爲敍用李潤慶拿處分揀放逐人李明奎以罷職未敍例施行充軍罪人柳心源閔光升放送
정조 23년 · 목
左議政李秉模啓言秋夕在近各陵寢祭官當爲差遣而時從罷散者多難以分排云在前如此之時亦有請敍之例矣侍從堂上堂下違牌坐罷人員竝爲敍用請令該曹口傳付軍職從之敎以卿宰奪告身以下令該曹書入待點下敍用仍令口傳付軍職又敎曰武臣閫帥一體捧傳旨而有未及敍用者乎兵曹判書李在學曰武臣閫帥奪告身以下人當依下敎書入而柳心源閔光升則充軍李明奎則放逐李潤慶則未及拿來不可一體書入矣敎曰柳心源閔光升事勢似然放送李明奎則曾有從便居住之命以罷職未蒙敍例施行李潤慶則必以畿內守令仍佩之例錯認而然生疏所致容有可恕罷點足矣拿處則分揀○前參判李祖承蕩滌敍用前監司尹弼秉前參議尹行元尹光普前承旨崔獻重前持平李義明前牧使李潤慶李喆運幷敍用前兵使李殷福減一等
정조 23년 · 강
命自華城詣園所時先後廂及行宮外留駐軍兵臨時稟旨
정조 23년 · 목
兵曹判書李在學啓言在前園幸大駕自華城府詣園所時先後廂及行宮外留駐軍兵臨時稟旨擧行今亦依此爲之乎從之
정조 23년 · 강
命幸行時禁衛留營軍兵以中軍代領
정조 23년 · 목
兵曹判書李在學啓言今此幸行時禁衛營留營事奉承下敎而禁衛大將申大顯當爲別隨駕矣留營軍兵無領率之人在前如此之時有他大將或中軍代領之例今番則何以爲之乎敎以令中軍代領
정조 23년 · 강
改差禁衛中軍徐有秉
정조 23년 · 목
禁衛大將申大顯啓言臣營中軍徐有秉身病甚重勢難察任請今姑改差從之
정조 23년 · 강
命左邊捕盜大將以留都將臣兼察
정조 23년 · 목
兵曹判書李在學啓言左邊捕盜大將申大顯以禁衛大將別隨駕矣當以他邊大將兼察之意仰請而右邊大將趙心泰方有實故在前如此之時有留都將臣兼察之例今番何以爲之乎從之
정조 23년 · 강
命回鑾後隨駕軍兵犒饋依近例以乾物分給
정조 23년 · 목
兵曹判書李在學啓言陵幸回鑾後隨駕軍兵犒饋近年每以乾物分給矣今亦依此爲之乎敎以依近例爲之
정조 23년 · 목
因該廳軍兵私習取稟有是命
정조 23년 · 강
命今日政新除守令明日辭朝
정조 23년 · 강
遞校理徐有聞副校理朴宗京副修撰安策以南履翼申絢爲校理洪樂安趙弘鎭爲副校理尹悌東爲副修撰幷前望也
정조 23년 · 목
敎以玉堂中時帶別兼及未肅拜人竝許遞前望單子入之
정조 23년 · 강
有政吏曹判書金文淳參議李翊模進
정조 23년 · 목
以李書九爲吏曹參判朴載淳爲工曹參判洪元燮爲星州牧使朴宗京爲北評事
정조 23년 · 목
以金在明爲報恩縣監李海淸爲康津縣監
정조 23년 · 강
遞工曹參判朴載淳參議趙觀鎭
정조 23년 · 목
政院啓言明日景慕宮修改時工曹堂上當爲進參而判書黃昇源宗廟修改進去參判朴載淳參議趙觀鎭俱有身病不得進參參判參議請竝牌招以爲推移進參敎以竝許遞今日政差出
정조 23년 · 목
以李基讓爲工曹參判李魯春爲工曹參議
정조 23년 · 강
以李潤慶爲禁衛中軍
정조 23년 · 강
廣州留守金思穆以輦路犯耕處禾穀給代啓
정조 23년 · 목
狀啓以爲本府判官朴彬源牒呈內以爲輦路犯耕處禾穀給代事備局關辭來到而本府則彦州面新作路犯耕之處旣不數多治道等節亦已始役禾利給代不可不預先計給故宣傳官下來前自本官已爲優厚磨鍊本色與給代穀物以各其民人斗升一一親執分給至於治道之用民力雇價亦爲從厚磨鍊云係是本府地方擧行之事各別申飭從厚量給後禾利上下數爻及民人姓名後錄陳聞曺始成田眞荏一合落代太二斗吳成麗田太八合落太二斗金道吉田眞荏一合落代豆一斗金昌福田豆四升落豆八斗金泰淵田太八合落太二斗金泰山田木花一升落代太一斗以上豆九斗太七斗
정조 23년 · 강
召見下直守令輪對官及穆陵參奉鄭履元于誠正閣星州牧使洪元燮康津縣監李海淸報恩縣監金在明司導奉事李建胄瓦署別提宋得輝社稷令李義述趙鎭坤中樞經歷尹心輝典籍李昌瑞承文博士洪百儀東氷庫別提李彭老司錄李㬖造紙別提李鎭忠內贍主簿裵泰度西學訓導金就强忠勳都事權彛性軍器僉正李禮培儀賓都事李得養西氷庫別檢尹慶曾義盈主簿金燾司宰僉正成光默主簿成憲祖直長李在純奉事李顯綏禁府都事李亨保崔崑林樂喆林沔浩閔耆顯李憲愚徐有敎司饔主簿洪章煥直長鄭元林朴弘壽繕工監役丁若衡任忠白尹仁基副奉事金是瓚假監役鄭烈李光顯東學訓導金履垕宗簿直長兪漢寔漢城庶尹吳在鎭主簿鄭復煥李奎南長興奉事申滃典牲副奉事鄭來重奉常判官金熙華軍資直長辛景愈禮曹正郞金奎祥兵曹正郞李敬裕校書判校安任權戶曹正郞李靖模司圃直長金基彦
정조 23년 · 강
命西學大廳先朝御筆奉安處門戶墻垣傷頹者趁卽修改
정조 23년 · 목
西學訓導金就强所懷以爲本學大廳有先朝庚寅年輦過時御筆奉安懸板而今於年久之後門戶剝落墻垣頹圮事體甚爲未安趁卽修改似好矣從之
정조 23년 · 강
推禮曹判書徐龍輔承旨李集斗仍命西學訓導金就强施賞戶曹正郞李靖模推考
정조 23년 · 목
敎曰春秋奉審廟宮修改日大小酬應例於修改後爲之今日輪對亦當於修改後召見而諸官之雨中等待宜念只令稟事者陞殿而當初取稟未免不審該房承旨該曹堂上推考此後微稟事分付五十餘官之間亦有緊任而隨衆退出陞殿奏事只是文官參下一人事甚駭然而旣命先退姑不處分其中奏事官紙一卷賜給戶曹郞官入侍人中如有前例別例房査出推考
정조 23년 · 강
命十六日日次儒生殿講秋到記後更稟
정조 23년 · 강
穆陵參奉鄭履元貞陵參奉曺龍玩相換口傳也
정조 23년 · 목
敎曰穆陵參奉鄭履元貞陵參奉曺龍玩令該曹口傳相換
정조 23년 · 강
遞承旨尹光顔以洪義浩代之前望也
정조 23년 · 목
因政院牌招啓辭敎以右副聞有實��許遞前望單子入之待下批牌招察任
정조 23년 · 강
陵幸時植炬命以二十五步磨鍊排立
정조 23년 · 목
定例堂上李晩秀啓言今此幸行時炬契植炬出宮時至果川縣還宮時至金佛峴南邊待令事頃已稟定矣植炬步數前例不一不可不指一知委今番則以二十五步磨鍊排立之意請分付畿營從之
정조 23년 · 강
命太僕官調馬追後爲之
정조 23년 · 목
因司僕寺旗軍洗馬單子敎以雨意向晴日勢已晩旗軍洗馬勿爲之官調馬追後爲之
정조 23년 · 강
副校理洪樂安疏陳親病乞遞批許救護
정조 23년 · 강
執義沈奎魯疏請秋曹罪人崔必恭置法賜批
정조 23년 · 목
疏略曰今之所謂西洋學者卽異端中尤至邪而絶悖滅倫而亂常者也前後飭敎何等申嚴則庶幾邪說永熄亂民知戢而湖西諸邑其說漸熾嘯聚徒黨誑惑愚民實有轉益難圖之慮故臣於昨秋陳疏嚴討請斷窩窟者區區憂慮有不得不已也近聞秋曹罪人崔必恭卽向來所謂改過革心自稱歸化者而今忽以悔前自服不變其學之說肆然發口終不回心云人心之滔溺邪說之迷惑胡至此極我殿下雖欲闡明正學誕敷聖化要使亂民自歸名敎而噫彼滅法亂倫之說尙此肆發於官庭敎化不行則齊之以刑王法之常也向臣所謂湖西窩窟卽李存昌也存昌之根抵必恭是耳此不置法則滋蔓難圖勢所必至臣謂刑曹罪人崔必恭亟正王法使愚民迷惑者知所懲畏無至漸染甚大幸也批以李存昌旣云革心欲知崔必恭之亦然使之更覈其言雖似不快不可以不革面論久則當革心疏請用律是豈人其人之意乎其外別無現出者爾疏云云不亦過乎
정조 23년 · 강
遞吏曹參判李書九
정조 23년 · 목
因隨駕西班從二品改付標別單敎以備局有司堂上當隨駕宰臣本職許遞付軍職此單還給
정조 23년 · 강
命前縣監李寅采蕩滌敍用
정조 23년 · 목
敎曰昨日卿宰侍從敍用時侍從奪告身不入云其中前縣監李寅采無異公罪蕩滌敍用傳旨付標
정조 23년 · 강
慶尙監司申耆狀罷長鬐縣監林淵浩
정조 23년 · 목
該監司申耆以長鬐縣監林淵浩病情危重有難强令察任不得已罷黜啓敎以令該曹口傳擇差
정조 23년 · 강
以黃勉基爲長鬐縣監口傳也
정조 23년 · 강
宣傳官元永駿部將李吉會相換口傳也
정조 23년 · 목
宣傳官元永駿以黃海新監司朴基正未及到營交龜姑爲留待啓敎以令該曹相換
정조 23년 · 강
禮曹以春秋奉審著爲式
정조 23년 · 목
承文院啓言奉安閣所奉誥勅今日臣等移奉於禮曹奉安閣而此後奉審等節宜有一定之式每年奉秋孟朔初旬前都提調劃出提調一員進詣行禮後奉審而郞廳一員及禮曹郞廳同爲擧行後草記本院郞廳仍詣政院告其形止內外門開金入盛樻子藏于本院而常時守直則禮曹入直郞官另加禁飭墻內除草修掃之時則外門開金自該曹往復本院以爲從便開閉之地春秋孟朔奉審外如有奉安之事或潦雨時別奉審依原奉審例擧行事請一體定式施行允之
정조 23년 · 목
御營廳啓言闕內入直事體莫重而新差把總沈學祖今方在外今日番落點單子以無頉矇然書入致有此受點之境臣之不能審察惶恐待罪而請卽令兵曹改修正以入敎以勿施推考改差差代改修正
정조 23년 · 강
推全羅監司趙宗鉉
정조 23년 · 목
政院啓言奏御文字何等愼重而卽伏見全羅監司趙宗鉉羅州綾州南平等三邑稅船致敗委折査實狀啓則年月下日子初不塡書事甚未安原狀啓雖不得不捧入而不可無警請推考允之
정조 23년 · 강
召見來待諸臣于重熙堂禮曹判書徐龍輔有司堂上李書九
정조 23년 · 강
命今番行幸時若値齋日則吹打以螺鼓擧行廚院素膳單子呈于守宮承旨
정조 23년 · 목
定例堂上徐龍輔啓言在前行幸時若値齋日則吹打只以螺鼓擧行矣今亦依此爲之之意請分付從之又啓言在前行幸時若値素膳封進之日則素膳單子呈于守宮承旨事曾有定式矣今亦依此爲之乎從之
정조 23년 · 강
命今番行幸時果川宿所站設布帳虎網子置之廣州境道路橋梁留守看審果川境道臣看審除之
정조 23년 · 목
定例堂上徐龍輔啓言陵幸時宿所站例有設布帳虎網子而園幸時則不爲擧行矣今番果川縣宿所站設布帳虎網子依陵幸例擧行乎敎以置之又啓言陵幸時道路橋梁道臣例爲親審而園幸時則不爲擧行矣今番行幸時道臣看審當自廣州境至果川縣官門爲之請以此知委敎以廣州今爲留司實留守當爲看審與導駕如松留之例則果川且是每年園幸之路今番則道臣看審除之
정조 23년 · 강
命長鬐縣監黃勉基當日辭朝給馬下送
정조 23년 · 강
命前假注書洪命周仍察
정조 23년 · 강
命銅龍門建陽門把總哨官直所相換
정조 23년 · 목
因兵曹分所單子敎以莫重銅弘無異金弘此豈入稟之事乎把總直所但可相換以此分付○御營廳啓言依敎銅龍門入直把總建陽門入直哨官相換直所
정조 23년 · 강
命以明日齋宿摛文院
정조 23년 · 목
敎曰十五日眞殿當爲行禮明日逌萬寧門詣摛文院齋宿而秋夕祭享各陵廟殿宮園墓香祝當於齋所門外祗迎該房知悉
정조 23년 · 강
遞差掌苑提調權裕禮曹參判宋銓拿處掌苑別提李命求尋放命求
정조 23년 · 목
敎曰薦獻各品在所致敬且於享需猶以時果從便換色代用則豈可以不合於薦獻者封進乎今見薦餘難免不審該署提調與看品該曹堂上等遞差該署郞廳拿處○尋因命求囚單敎以附過放送
정조 23년 · 강
命禁衛都提擧李時秀總察該營訓鍊大將徐有大兼察左捕廳
정조 23년 · 목
政院啓言禁衛大將申大顯以長陵獻官今方受香出去矣所佩命召及兼帶左捕將命召及大將牌傳令牌來請還納將兵之任不可無總察之人捕將則在前如此之時有他邊大將兼察之例今番則何以爲之乎敎以仍佩往來都相總察訓將兼察又啓言禁衛大將申大顯仍佩往來都相總察事命下矣在前如此之時有都提調命招之例有從事官發牌聽傳敎之例今番則何以爲之而左捕將則訓將兼察事命下矣兼察左邊捕盜大將徐有大請卽牌招聽傳敎敎以發牌牌招
정조 23년 · 강
召見來待諸臣于重熙堂吏曹判書金文淳戶曹判書趙鎭寬有司堂上李書九
정조 23년 · 강
命今番園幸時以蔓草川西邊從便治道
정조 23년 · 목
舟橋司有司堂上金文淳啓言臣於舟橋看審之路歷審輦路則蔓草川南邊沙場中有江水決入成滙處正當動駕直路廣爲三十七八把深可數三尺今方往復京兆與度支造成橋梁而此處形止沙軟水瀦橋梁間架稍闊就此作路終有所未安自其西邊沙場稍加逶迤則其間不過百許步而均是平沙無他牽礙之端事勢穩當今番則使之從便治道此後幸行若値水退土堅之時則依前以直路修治之意定式施行似好矣從之
정조 23년 · 강
仍任司僕正洪元燮
정조 23년 · 목
整理儀軌廳啓言華城城役儀軌之役前司僕寺正洪元燮專管擧行而纔除星州牧使昨已辭朝矣儀軌編摩難付生手請仍任前職使之專意編役允之敎以其代令該曹口傳拔例擇差待下批當日辭朝嚴飭卽爲到任
정조 23년 · 강
以張錫胤爲星州牧使口傳也
정조 23년 · 강
以崔禧延爲玄風縣監口傳也
정조 23년 · 목
敎曰玄風縣監口傳差出待下批當日辭朝
정조 23년 · 강
改差左通禮洪樂游
정조 23년 · 목
敎曰幸行時別兼春秋當爲隨駕而在京兩人皆帶通禮左通禮洪樂游改差令該曹口傳付軍職其代令該曹口傳差出
정조 23년 · 강
命典籍安策改差令該曹口傳差出
정조 23년 · 목
成均館啓言本館久任郞廳司成李錫夏身病危劇呈旬已久直講金履載以獻陵秋夕祭典祀官進去典籍未差時無入直之員請以他郞官姑爲代直敎以典籍令該曹口傳差出○成均館又以新除授典籍安策亦爲差祭啓稟敎以未肅拜典籍改差令該曹口傳差出待下批使之入直
정조 23년 · 목
具翼善冠袞龍袍乘輿出萬寧門入摛文院出院門外降輿詣版位祗迎陵廟殿宮園墓秋夕祭享香祝訖還入齋所
정조 23년 · 강
命承旨鄭尙愚罷拿香室守僕令攸司科治
정조 23년 · 목
香祝祗迎時擧行多有錯誤也
정조 23년 · 강
遣承旨詣太廟永禧殿景慕宮奉審摘奸
정조 23년 · 목
以徐英輔爲承旨李祖承爲吏曹參判鄭大容爲禮曹參判
정조 23년 · 강
仍任掌樂正柳頤玄
정조 23년 · 강
命驪陽府院君閔維重祠宇遣承旨致祭奉祀孫閔耆顯六品窠調用守令仍卽差送
정조 23년 · 목
敎曰將以來曉酌獻于眞殿夙至齋所而每當千秋舊節仰念先朝孝思粵瞻仙寢孺慕深篤況今日卽我仁顯聖母諱辰也憶昔先朝駕臨安洞古宅也小子躬陪恭瞻翟儀暫御之所而御書感古堂三字奉揭軒上與追慕洞誕降紀績之碑輝映街巷之中是日是齋豈可無仰述之擧乎驪陽府院君文貞閔公維重祠宇遣承旨當日致祭官享久曠旣過二十餘年久而後近又見之有故家典型百里知其恢恢奉祀孫都事閔耆顯今日政六品窠調用守令仍卽差送
정조 23년 · 강
遞承旨徐英輔以韓用和代之前望也
정조 23년 · 목
政院以驪陽府院君致祭何承旨進去取稟敎以驪陽家致祭旣命以祠宇爲之同副承旨許遞前望中國舅內外孫書入待下批牌招進去
정조 23년 · 강
命月令薦新封進之時或値廟門下鑰之後留門陪進著爲式
정조 23년 · 목
奉常提調徐龍輔啓言每當月令薦新封進之時或値廟門下鑰之後則陪進官以下經夜於路次待放鑰始爲入去莫重薦獻物種之留住門外事甚未安此後則雖値下鑰之後卽爲留門陪進事定式施行似好矣從之
정조 23년 · 강
命今日行禮時時原任大臣閣臣宗親儀賓參班
정조 23년 · 목
具翼善冠袞龍袍出齋所乘輿入萬寧門詣眞殿行禮如儀訖還詣摛文院
정조 23년 · 강
行次對及藥院入診于摛文院都提調李秉模提調金文享副提調李集斗
정조 23년 · 강
命備堂金載瓉李秉鼎李益運還差李祖源新差
정조 23년 · 목
左議政李秉模啓言備堂中未及還差者多漢城判尹金載瓉知敦寧李秉鼎行左承旨李益運請竝還差從之敎以彼總管之尙未經備堂今日始知之知事李祖源一體差下
정조 23년 · 강
命今番幸行時差出司僕假內乘
정조 23년 · 목
司僕一提調李秉模啓言今番幸行時司僕正以兼內乘亦當隨駕請臨時差出假內乘以爲內司入直之地回鑾後卽爲減下從之
정조 23년 · 강
獻陵親祭時香祝親押命於齋殿爲之園所香祝依近年例代押
정조 23년 · 목
敎曰獻陵親祭時香祝親押當於齋殿爲之該房知悉園所香祝依近年例代押園官先爲陪進事分付
정조 23년 · 목
具翼善冠袞龍袍乘輿出摛文院由協陽門還內
정조 23년 · 강
分揀承旨鄭尙愚拿處
정조 23년 · 목
因尙愚囚單敎以飭已施見窠分揀
정조 23년 · 강
遞差吏曹判書金文淳參判李祖承參議李翊模
정조 23년 · 목
敎曰夜旣徹夜至今酬應又至侵夜則政官之晩時入來政望尙不書入況判堂職在保護之任者乎使如許政官開政亦豈不苟且之甚乎何必催促望筒赴政三堂爲先一倂遞差參議前望單子入之待下批牌招判堂卽爲受薦以來
정조 23년 · 강
全羅監司趙宗鉉以褒貶啓本馳啓
정조 23년 · 목
都事金夏璉未見其人何評之有谷城縣監金熙采始欲矯捄終歸顚倒咸平縣監申漵治固有餘檢何不審幷中順天府使李東埴糶以賄弄訴因杖閼茂朱府使徐弘輔貸固無名謗何自速靈巖郡守宋文述奸吏舞手冤女被髮錦山郡守趙用鎭吏瞞莫察客謗胡爲幷下
정조 23년 · 강
命全羅左水使趙岱推考鉢浦萬戶洪尙福下考施行
정조 23년 · 목
兵曹啓言拆見全羅左水使趙岱去春夏等褒貶啓本則鉢浦萬戶洪尙福以柔善太過爲目宜置下考而置諸中考鹿島萬戶李光敏以略有疏漏爲目宜置中考而置諸上考殊無嚴明殿最之意請該帥臣推考鉢浦萬戶洪尙福下考施行鹿島萬戶李光敏中考施行允之
정조 23년 · 강
召見來待諸臣于便殿禮曹判書徐龍輔直提學李晩秀
정조 23년 · 강
命幸行吉日時以十八日夜子時差早磨鍊
정조 23년 · 목
禮曹判書徐龍輔啓言今此行幸時吉時單子雖以十九日子時啓下而問于日官則十八日夜子時尤吉云嚴時刻差早分排磨鍊似好矣從之
정조 23년 · 강
命兵曹參判李冕膺兼察守宮假承旨
정조 23년 · 목
因守宮假承旨望筒敎以兵曹堂上守宮外又有僚堂參判李冕膺兼察假承旨守宮承旨奉審進去時使之交替
정조 23년 · 강
以李書九爲吏曹參判尹光普爲參議竝前望也
정조 23년 · 목
以金載瓉爲吏曹判書
정조 23년 · 강
江原監司南公轍以褒貶啓本馳啓仍推公轍
정조 23년 · 목
楊口縣監李恊聖才不逮誠病或妨務安峽縣監洪秉臣積謗之中自有長處竝中○政院啓言卽伏見江原監司南公轍去春夏等褒貶啓本則守令無一人居下京外殿最不參例置中考而都事具晉行以乍來旋去爲目則貶坐不參可知宜置中考而置諸上考殊無嚴明殿最之意請該道臣推考允之
정조 23년 · 강
命博川郡守趙㞳令該曹下送
정조 23년 · 목
平安監司韓用龜以㞳受由上去今幾一朔請令該曹催促下送馳啓敎以令該曹下送後草記
정조 23년 · 강
命黃海兵使鄭學畊罪狀令廟堂考律草記推承旨鄭尙愚
정조 23년 · 목
黃海兵使鄭學畊狀啓以爲湍興府公兄文狀內本府使發行巡營未及還官而今月十三日鷄鳴時本府官門站撥將李游鳳所告內平安道宣川陪持金天保持該營狀啓一度今十二日酉時過去本府官門站同日亥時持狀啓還爲來到本站故問其委折則以爲本營狀啓之謄報及監兵營謄啓竝爲中路見失馳到安城站思之罪當罔赦不若自首於本營故不敢上京還爲下來矣該陪持金天保爲先捉囚府獄時急狀啓不可暫時遲滯故自本府別定陪持馳撥上送云莫重謄啓謄報之中路見失事未前有當初受出謄啓謄報後該陪持不爲帶來身邊齎來之後所盛木帒失之於所經何站其間委折無以詳知一邊論移於平安監兵營以爲窮覈之地其所見失旣未知的在何道何站道內諸撥站所經大路各別搜訪期於推納之意馳撥分付陪持金天保卽令捉來嚴加査實後押送平安監營計料敎以瑞興倅不爲論罪又敢以何道何站之說分疏於狀聞中駭然甚矣此狀啓捧納承旨推考該帥臣罪狀令廟堂詳考可勘之律草記
정조 23년 · 강
平安監司韓用龜以宣川府使柳師模罷黜馳啓命該府使請罪分揀與道臣推考瑞興倅罪狀令海西道臣査問狀聞
정조 23년 · 목
該監司狀啓以爲鳳城別甲軍將卒等止泊於三道浪頭之由淸北水軍防禦使柳師模本月初十日別定陪持馳啓謄報而十一日過去臣營故自臣營亦修謄啓依例付上矣卽接瑞興府長吏文狀則以爲本府官門站撥將李游鳳進告內宣川陪持金天保持狀啓來到本站仍爲馳往前站而不移時還到本站故問其委折則答云馳到安城站平安監兵營謄啓果爲遺失陪持捉囚本府後宣川防營狀啓更定陪持上送政院云莫重謄啓之中路見失事未前有萬萬驚駭謄啓更爲修上陪持金天保捉致臣營照律嚴處計料邊情登聞何等嚴重而陪持不能另擇致有此中路閪失之擧不可置而不論淸北水軍防禦使柳師模爲先罷黜其罪狀令攸司稟處臣於平日若能嚴飭則豈有此無前之事乎惶懍俟勘敎以若論不能檢飭之失則監營防營一也況旣逢授陪持之後非宣川府使之罪該府使請罪一款分揀竝與道臣推考而瑞興倅罪狀令海西新伯査問狀聞事分付
정조 23년 · 강
遞承旨沈象奎以李祖承代之前望也
정조 23년 · 목
象奎不爲仕進敎以許遞前望單子入之待下批牌招守宮
정조 23년 · 강
遞吏曹參議尹光普以尹行元代之前望也
정조 23년 · 목
敎曰吏曹堂上中差祭人許遞令該曹口傳付軍職其代前望單子入之
정조 23년 · 강
大司諫閔台爀疏陳病難隨駕之狀賜批許遞
정조 23년 · 목
疏略曰今番除旨特下於幸行涓吉之後又伏承推移進去之命而狗馬賤疾巧此闖發諸般症形一倍添劇實無時日可瘳之望乞令該曹趁卽付標毋或臨時窘急之患每年陵園動駕時出宮常在夜分之前此雖聖思憧憧不容晷刻之蹔緩而觸冒風露恐違保嗇之方顧今秋序已高夜氣深涼輦路排站日力猶足自今爲始時刻軍令參量程道毋復如前之太早是實群下之所仰望也批以今番則時刻勢當差早矣聞有實病許遞
정조 23년 · 강
遞司諫李萬榮獻納曺喜有以宋銓爲大司諫曺允遂爲司諫韓用鐸爲獻納竝前望也
정조 23년 · 목
敎曰諫院隨駕當爲備員在外亞長納言許遞與諫長之代前單子入之待下批牌招推移進去
정조 23년 · 강
遞獻納韓用鐸仍任應敎
정조 23년 · 목
用鐸以曾經亞諫今於見叨之職有違格例陳啓乞遞批以依啓爾之館職仍任
정조 23년 · 강
改遞右通禮兪鉉章
정조 23년 · 목
敎曰右通禮改差今日政三司中差代
정조 23년 · 강
有政吏曹參判李書九進
정조 23년 · 목
以李祖源爲判尹尹文東爲茂朱府使兪漢敦爲錦山郡守○因修撰望筒敎以諫院旣備員仍任修撰曺允遂仍任○因順天府使望筒敎以不爲無端牌不進者擬入○因靈巖郡守望筒敎以同道蔭官守令中準朔者擬入待其窠驪陽祀孫擬入○以申絢爲順天府使南履範爲靈巖郡守閔耆顯爲高敞縣監
정조 23년 · 강
命前假注書洪奭周仍察廳任
정조 23년 · 목
政院以假注書呂東植身病重啓請改差允之有是命
정조 23년 · 강
命南道參軍趙亨錫令該府拿問
정조 23년 · 목
兵曹啓言木覓山烽燧軍來告內有一僧漢自外南山越城入來執捉以納云故聞甚驚駭卽爲捉入嚴覈則所告以爲本以慶尙道智異山無智庵所居之僧往見金剛山轉轉上京欲觀城中果自外南山越城而入爲烽軍所捉云僧徒之不得入城法禁至嚴又況都城踰越何等重罪而恣意潛越萬萬痛惡厥漢嚴棍後移送刑曹以爲照律勘處旣是軍門字內則不勤巡山致此僧徒之越城者事未前有請該營大將從重推考該道參軍令該府拿問處之允之敎以近來紀律不嚴之致如許將臣雖推考何必爲之乎且雖非禁營事兼帶捕將擧行有過限已久者欲觀勢施以嚴棍充軍之律卿則不知乎
정조 23년 · 강
各陵園秋夕祭享熟手等施賞有差
정조 23년 · 목
健元陵貞陵獻陵英陵光陵宣陵靖陵熟手各米二斗泰陵熟手木一疋穆陵熟手米二斗長陵熟手布一疋寧陵崇陵惠陵熟手各米二斗元陵熟手木一疋弘陵熟手米二斗顯隆園昭寧園熟手各木一疋順陵禧陵徽陵明陵翼陵懿陵永陵熟手各米一斗
정조 23년 · 강
以具得魯差下果川廣州水原御史
정조 23년 · 목
敎曰副司果具得魯果川廣州水原等地御史差下牌招入侍
정조 23년 · 강
命訓鍊大將徐有大推考集春營入直將官嚴棍典籍嚴思彦部將權徑令該府拿處
정조 23년 · 목
兵曹啓言去夜金虎門搖鈴卒一名飮酒泥醉自衛所換立他卒而厥漢出送之後還爲入來以元額之外被捉於巡邏又聞集春營近處有犯屠人被捉於監軍云故卽爲査問則泮人之居在營底者犯屠果爲的實莫重闕門踐更之卒初不愼擇至有泥醉換立之擧當該分軍部將令該府拿問處之集春營係是宮墻咫尺之地而營底犯屠若是狼藉誠極駭然犯屠者今方査出移送刑曹而不能察飭之該營大將推考入直將官嚴棍懲礪旣是泮村則在館之常時不飭不可無警請當該入直官員亦令該府拿處允之
정조 23년 · 목
敎曰時囚保放○義禁府以時囚申光輅朴應浩趙亨錫曺允大嚴思彦權徑等竝保放啓
정조 23년 · 목
前夜子時鼓三嚴具戎服乘轎出協陽門敎以今日出宮時替馬所依先朝戊子獻陵行幸時例南廟洞口爲之兵曹判書自替馬所先爲進去于舟橋承接所出敦化門宣傳官跪啓稟招搖旗三行分立又啓稟行鼓進發至崇禮門外宣傳官啓稟吹螺鳴金二下大吹打至南關王廟洞口命歷臨至廟門外降轎詣廟內行禮命兩廟守直官及守僕考例施賞改具軍服出廟門乘馬至舟橋兵曹判書李在學啓請放陞橋砲宣傳官啓稟渡涉號令如例製下七律七絶各一首命諸臣賡進由龍驤鳳翥亭前路至果川縣行宮天尙未明宣傳官啓稟鳴鑼吹單擺開等節如例
정조 23년 · 목
天明三吹具戎服乘馬進發訓將率馬軍二哨步軍三哨爲先廂禁軍別將率禁軍百人信地如前作門壯勇大將率善騎隊二哨京鄕軍各一哨龍虎營尾局作行內營堂上將官率鄕軍二哨爲後廂至獻陵洞口下馬乘輿入齋室改具翼善冠黲袍烏犀帶乘輿出齋室至紅箭門外降輿就位行禮仍行親祭如儀亞獻官左議政李秉模終獻官右議政李時秀贊禮禮曹判書徐龍輔執禮副司果洪樂游大祝副應敎李貞運至紅箭門外乘輿還齋室製下七律一首命諸臣賡進與上二詩竝戊子前韻也
정조 23년 · 목
改具軍服出齋室門外乘馬至陵洞口敎曰自陵所洞口至園所洞口自園所洞口至崇禮門捧上言進發壯勇大將率馬步軍爲先廂禁軍信地作行訓鍊大將率馬步軍爲後廂還詣果川縣行宮
정조 23년 · 강
命驪興府院君閔霽三韓國大夫人宋氏墓遣正卿致祭府院君後孫致儉差擬獻陵齋郞昔年陪從人行護軍徐有大加資華城留守徐有隣衣資食物輸送仍施獻官以下及畿伯廣留地方官等賞典有差
정조 23년 · 목
敎曰恭惟我獻陵朝聖神文武繼五帝三王而立極撫二京八域而爲家制作侔天地功烈範金石山川神祗咸用欣戴動植肖蝡永賴昭蘇鞏基我萬億年悠久无疆之福生民下武之詩蓋不足以形容顧小子迪綏先王之茀祿聰明烈祖之彝訓於戱不忘思輯用光際玆貞珉之顯刻乃在沙麓之舊基事若有待且慶且幸昔在先朝戊子陪大駕行禮於本陵今於三十有二年之後始復更謁仙寢仍又行祭周旋象設之側怳若勸進朝膳於親視工役之時其詳必在於記注此時孺慕益覺如新而竊念國初龍潛奉齊陵於觀津吉岡也堪輿家建言而卜年可齊三光遂自有邰之室誕成豐水之績於是乎華塗之有勳庸於國家遠邁於南宮散宜之上矣今來伸誠當先推本驪興府院君文度閔公霽三韓國大夫人宋氏墓遣正卿致祭其奉祀孫閔百全因先朝記錄之盛典得沾一命矣其後未聞祿仕昨聞於驪陽祀孫所對驪興家知有百全之孫年過二十者而其名致儉云差擬於本陵齋郞時齋郞當陞品其窠調用今日卽昔年陪駕後初覲之日也當有慶賴之擧及此溫恭之列亞獻官左議政李秉模終獻官右議政李時秀各熟馬一匹面給贊禮禮曹判書徐龍輔其先重臣以司書隨予來此其子今以贊禮擧行半熟馬一匹賜給禮房承旨李集斗大祝副應敎李貞運通禮徐有聞執禮洪樂游竝加資典祀官執尊齋郞祝史祭監監察各兒馬一匹賜給贊儀引儀各加一資資窮者代加本陵官令孔允東陞敍參奉金命淵陞六守僕守護軍等取考戊子年例別爲施賞事分付京鄕守僕及本陵守護軍中如有更爲擧行於今番人帖加成給爲所重旣示意矣又有起感者昔年拜是陵之幸訓將以承宣隨駕而今又參班豈不貴乎行護軍徐有大加資以宮官陪從而今又參班者亦只是華留一人而與訓將事猶有輕重華城留守徐有隣令該曹衣資食物輸送畿伯廣留及地方官等依例豹皮鹿皮等物以內下者施賞今日賞典皆令今日下批政官牌招開政○吏批啓言戊子年獻陵幸行時京守僕李昌彬本資乃是崇政更無可加之資何以爲之敎以從自願免賤
정조 23년 · 강
遣承旨致祭于昌嬪墓所仍命大院君奉祀直派中擬穆陵參奉
정조 23년 · 목
敎曰曉過舟橋松楸入眺年前雖致告侑而今年卽周甲又重回之歲也追念江沱樛木之頌福履永綏功大邦家予小子敢不以穆廟之心爲心以敉寧前烈乎遣承旨奉此祭文行祭于昌嬪墓所而大院君奉祀直派中問名穆陵參奉權付軍職其代今政擬入使之明日往參祭禮後仍爲入直齋所追後肅拜
정조 23년 · 강
拿處承旨洪義浩
정조 23년 · 목
以徐有聞洪樂游爲承旨尹序東爲司諫金銑爲獻納閔致儉爲獻陵參奉李民植爲穆陵參奉致儉民植竝初仕也
정조 23년 · 강
遞承旨洪樂游以李貞運代之前望也
정조 23년 · 목
敎曰奉命承旨許遞前望單子入之待下批牌招察任
정조 23년 · 강
召見華城留守徐有隣廣州留守金思穆京畿監司徐鼎修及廣州判官華城屬邑守令各務差使員于行宮坡州牧使李近胄長湍府使趙義鎭龍仁縣令丁遇泰安山郡守金鍒振威縣令鄭致愚廣州判官朴彬源始興縣令尹守翼果川縣監金鋼
정조 23년 · 목
予曰各邑年事果爲何如而近日東風能無傷損否諸倅一一仰奏近胄等曰各穀均豐而別無最晩移之未發穗者故東風不至甚害矣遇泰曰本邑田畓總爲三千七百餘石落其中六十餘石落以少水根之故最爲晩移而亦已發穗矣予曰三晝三夜豈非大風而沿路所見果無傷損何也有隣曰郊外則風勢減於京中矣守翼曰此時東風便是例吹此後若善爲日氣則別無大段受傷之慮矣予曰龍仁治道之費皆以受價否遇泰曰昨春所治皆已會減而昨秋橋梁之費未及爲之矣予曰畿伯知此意使之盡數受價好矣予曰屬邑軍丁之減額代充者果皆便好否有隣曰振威一邑外別無弊端云矣予曰各別惕念俾無一毫弊端也予敎思穆曰本府有何弊瘼思穆曰別無大弊矣有隣曰本府城內之還皆移城外此一事稍爲弊瘼矣予曰束伍軍貌樣何以如是有隣曰此亦艱辛成得者雖面操若能續續行之則庶有修明之效以其所費之甚多每每持難矣予曰若能小加收拾則必不至於如是矣
정조 23년 · 강
命振威縣軍丁闕額限三百名勿拘許頉
정조 23년 · 목
壯勇外使徐有隣啓言頃以振威軍丁闕額事特伏奉限三百名往復該守令釐正之命矣其間已有所往復者俄又於祗迎班詳問其言則八達隊一百九十五名更爲減額則可以排比塡充云該縣令今適入侍且有言端故敢此仰達從之敎以雖過二百或至三百勿拘許頉以爲眞箇人和之一助
정조 23년 · 강
重推長湍府使趙義鎭命兼營將守令手旗之用五色帶者嚴禁
정조 23년 · 목
承旨鄭尙愚啓言兼營將守令之手旗帳殿無敢用五色帶而今此長湍府使趙義鎭手旗以五色帶爲之有若將臣藩臣之手旗制樣者殊涉未安請從重推考敎以令兵曹分付此後嚴禁
정조 23년 · 강
詣璿源殿展拜仍詣仁政殿月臺親傳南壇社稷雩祀壇及山川祭享香祝齋宿于摛文院
정조 23년 · 목
具翼善冠袞龍袍詣眞殿展拜出萬安門乘輿至仁政殿降輿詣月臺親傳香祝詣東庭祗迎乘輿出仁政門入摛文院
정조 23년 · 강
分遣承旨于受香諸處奉審摘奸
정조 23년 · 목
敎以南壇都承旨進去社稷右承旨進去雩祀壇左副承旨進去木覓山漢江仍爲奉審摘奸以來同副承旨馳詣三角山奉審摘奸以來
정조 23년 · 강
以李書九閔昌爀沈象奎差假承旨
정조 23년 · 목
敎以行護軍李書九兵曹參知閔昌爀行副護軍沈象奎假承旨差下牌招奉命承旨入來後退去
정조 23년 · 강
遞承旨李魯春以尹光顔代之前望也
정조 23년 · 목
敎以差祭承旨許遞口傳付軍職又命入前望以光顔批下
정조 23년 · 강
別兼春秋徐有聞以平壤府燒戶看審形止書啓
정조 23년 · 목
書啓以爲臣於前月十七日伏奉有旨馳往平壤府看審民家被燒處及結構形止仍以聖敎辭意面面曉諭被燒民戶爲一百七十五戶而大戶四十三戶中戶七十戶小戶六十二戶元恤典小米大戶各九斗中戶各八斗小戶各七斗臣行未到前已爲一一分給道臣及地方官亦以米錢空石等物助給而富民之出力相救者爲七人或多至千餘金少亦不下二三百金一戶所得大小米空石等物外錢爲二十餘兩鄕所校吏以下各班下隸等屬自營府申飭俾各一日赴役隣里民人等又相顧助結構方張敎以西土民俗雖曰淳厚一人之出千金顧助其義氣可尙令廟堂問名分付該曹施以賞加之典
정조 23년 · 강
晝停于肆覲坪行宮
정조 23년 · 목
平明三吹具軍服乘馬出果川縣行宮壯勇大將率京鄕步軍善騎隊爲先廂禁軍別將率馬兵禁軍爲後廂至肆覲坪下馬入行宮
정조 23년 · 강
命以今日行園所展謁明日還宮
정조 23년 · 목
敎曰飯前可到華城則豈可遲待來日乎且壯勇內外營之設置卽爲所重若令抄精隨駕餘皆仍留行宮亦甚便好今日仍行園所展謁若此則還宮亦當在明日此意亦令留都大臣知悉隨駕東西班下柳川前路祗迎事分付○敎以明日還宮時軍兵及擧行皆依節目爲之事留都大臣及留都大將舟師大將兵曹堂上守宮承旨知悉
정조 23년 · 목
乘馬出肆覲坪行宮至眞木亭壯勇外使率親軍衛三番別軍官八十人步軍五哨爲先廂之先廂由長安門詣行官
정조 23년 · 강
詣顯隆園行親祭
정조 23년 · 목
具戎服乘馬出華城行宮壯勇內使率善騎隊二哨親軍衛一番京鄕軍各一哨爲先廂外使率親軍衛一番內營鄕軍二哨京軍一哨爲後廂挾輦軍四十名先詣園所洞口待候龍旗內吹大皇橋前路留駐進發出八達門至園所齋室門外下馬入齋室命原任直閣金勉柱檢校直閣沈象奎檢校待敎李存秀奉審奉安閣改具翼善冠黲袍烏犀帶乘便輿出齋室至紅箭門外降輿就位行親祭如儀亞獻官左議政李秉模終獻官右議政李時秀大祝應敎韓用鐸仍詣園上奉審命守僕守護軍等令外整理所依例施賞京守僕令該曹考例施賞還御小次改具軍服乘便輿巡審局內至城隍山宣饌于諸臣
정조 23년 · 목
乘馬還發至大皇橋前路日已暮宣傳官啓稟懸燈令由八達門還御行宮
정조 23년 · 강
召見華城留守徐有隣外營總制柳文植判官金思羲迎華察訪李元膺于維與宅
정조 23년 · 목
予敎文植曰本府軍政旣令總制專任近來軍制果能就緖耶文植曰束伍軍之排鋪略已成樣而亦無疊役之弊矣予曰朝者動駕時見之則長樂隊頗能成樣矣有隣曰本府人大抵皆能善使焉矣予曰外營將校輩軍裝諸具之外裏衣俱皆解明此亦可見侈濫之習何爲而如是乎文植曰衣服之間果多濫習而所侈者只是外具至於行陳兵書等實事都不能熟習極可悶矣予敎元膺曰本驛諸弊今果何如元膺曰虛戶之弊今果無之而菁好驛合驛後一站驛路爲七十里之遠故不無弊端今若分置則似爲便好矣予曰此果無弊耶有隣曰果爲便好而以五六戶之難以充額爲拘礙之端矣予曰本驛馬戶總爲幾何元膺曰三十五戶矣予曰無論某條經綸必須另加釐弊期有實效也
정조 23년 · 강
召見前京畿監司李在學于行宮疏放果川囚金錫疇
정조 23년 · 목
予曰果川金錫疇事容有可疑之端適又經宿本邑此時疏放爲可問于時伯以爲不可闊狹該倅多主輕議仍言前伯意見卿意何如在學曰此獄旣有要害傷處又是辜限之內故雖以重獄體之意至於錄啓而若其可疑之端非止一二蓋裵平順被打後往來於十里場市而讎人之米亦爲負來果被重打則必無是理可疑者一也其死果由於被打則臨死之言何以爲必爲巫事鉤得讎人之意托於家人乎可疑者二也平順病重之時其至親諸人與錫疇盃酒團欒少無痛嫉之意及其死後始使其奴告官可疑者三也病死之說雖非行檢時所出而家內繼痛之狀屍親亦不得全然掩諱可疑者四也大抵獄情肯綮專係詞證而此獄則無一參見被打之說只憑屍親之口而屍親亦云只聞其聲則可謂未具之獄也許多疑端如右所陳故臣與推官果以傅輕之意有所酬酢而亦欲一番警咳於筵席矣今因下詢敢以迷見仰達矣敎以然則依卿議從輕而駕過前使之疏放
정조 23년 · 강
罷守宮大將金載瓉職以洪良浩代之
정조 23년 · 목
留都大臣沈煥之狀啓以爲兩日狀啓守宮從事官以金履載登啓今伏聞履載有頉代卽以南履翼改望啓下而臣之矇然不察以履載連爲修啓者萬萬惶悚伏俟嚴勘敎以勿待罪事回諭蓋是守宮大將牒報之連爲錯書而然使南履翼行巡以金履載修報者豈不駭然之甚乎當該大將金載瓉罷職分提調洪良浩爲守宮大將
정조 23년 · 강
命華城還穀中小麥限三分二作租
정조 23년 · 목
水原判官金思羲啓言本府民弊屢蒙軫念前後惠澤與天無極俯詢之下別無可以仰達者而第還上中有小麥名色數爲九百餘石而民皆言不便減耗特恩之後猶有圖避受還之弊者未必不由於此此而變通可以永久無弊敢此仰達予曰留守之意何如水原留守徐有隣曰昨年以後雖愚蠢之民本府還穀豈曰有弊而獨此小麥一種皆願釐正地方官之意在於盡數作租而流來穀簿之一切除去亦所當念限三分二特許作租民惠亦云不些矣從之
정조 23년 · 강
命華城軍民家統改修以式年爲準
정조 23년 · 목
外營總制柳文植啓言本府軍民家統才已就緖比之啓下節目不至牴牾而第念許多軍兵塡代相續遷徙無常若令續續爲之不無騷擾之慮或間一年或間兩年則疏密得宜事勢便當故敢此仰達予曰外使之意何如外使徐有隣曰家統成出時臣亦與總制爲之爛商而姑無好道理矣昨於果川行宮登筵時以五邑軍民家統待式年修籍無妨之聖敎不擾從實無過於此本府軍民家統改修之節亦以式年爲準似合事宜矣從之
정조 23년 · 강
全羅右水使林裁洙以邊將褒貶啓本馳啓
정조 23년 · 목
於蘭萬戶黃閏銓鎭屬雖愛松政宜警中加里浦僉使金尙興偏聽吏校何惜年老智島萬戶李文成民訟何與棍警猶寬竝下
정조 23년 · 목
平明三吹具軍服乘馬出華城行宮壯勇內使率京軍哨善騎隊二哨訓局步軍二哨馬兵一哨爲先廂訓局步軍一哨壯營鄕軍三哨訓將都領爲後廂壯勇衛左列爲翼隊兵曹判書率右列爲攔後壯勇外使率外營馬步軍爲先廂之先廂長安門外落後至遲遲臺下馬少憩進發
정조 23년 · 강
晝停于果川縣行宮
정조 23년 · 강
駕臨龍驤鳳翥亭
정조 23년 · 목
乘馬出果川縣行宮壯勇內營鄕軍二哨訓局步軍一哨壯營堂上將官率領爲後廂訓將率馬兵一哨步軍二哨爲先廂壯勇大將率京軍二哨善騎隊二哨亦爲先廂詣龍驤鳳翥亭少憩
정조 23년 · 강
命舟橋船人抽籤依一年兩行例爲之
정조 23년 · 목
敎以船人輩爲園幸年年勞役不些且今年與再昨年再度造橋無異舟橋抽籤依一年兩行例爲之事分付
정조 23년 · 목
改具戎服乘馬出龍驤鳳翥亭兵曹判書啓請陞橋砲又啓請升旗過舟橋宣傳官啓稟渡涉號令如例入崇禮門至鍾閣前路命宣傳官持信箭分付留陣營勞問軍兵後仍爲解嚴以宣傳官李吉會不卽待令行步慢蹇拿入仍命出付御將嚴棍十五度後降定軍伍敎曰還宮時當由萬寧門自內展拜眞殿該房知悉入敦化門由摛文院入萬寧門
정조 23년 · 강
命廣州留守金思穆記過判官朴彬源拿處
정조 23년 · 목
承旨鄭尙愚啓言行幸時自地方官多定校吏嚴禁雜人輦路地名高聲以告卽各邑應行之例而今日大駕過廣州境時此等應行之事全不擧行雖以禁雜人言之本府則旣有捕校而其所禁飭反不如他邑至有民人從田路無難鳴錚於駕過咫尺之地者誠極駭然該府留守從重推考判官所當重勘而本院請推之外無他可施之罰何以爲之敎以留守記過判官拿處
정조 23년 · 강
重推兵曹判書李在學
정조 23년 · 목
承旨鄭尙愚啓言今日信箭宣傳官李吉會之咫尺帳殿行步慢蹇擧措駭然纔已處分矣近來宣傳官擇擬之飭敎果何如則以此等人換差於行幸之時者大是不審請兵曹判書從重推考從之
정조 23년 · 목
儲慶宮毓祥宮延祐宮懿昭廟文禧廟秋享在再明也
정조 23년 · 목
藥院以副提調李集斗謂有身病今日問安不爲仕進請牌招敎以與本職許遞
정조 23년 · 강
行藥院入診于誠正閣召見時原任大臣閣臣都提調李秉模提調金文淳判府事沈煥之右議政李時秀原任直提學徐龍輔鄭大容直提學李晩秀原任直閣金勉柱徐榮輔金祖淳檢校直閣沈象奎金近淳檢校待敎李存秀
정조 23년 · 강
罷護軍宋鍈李章漢副護軍申大尹金翰東尹長烈尹行頤尹光顔兪岳柱李祉永柳雲羽李顯默徐郁修尹光普任希遠金鼎國金聖準李東稷沈鏗等職